

Informatīvais ziņojums
“Par finansējuma pārdali valsts budžeta programmā 17.00.00 “Finansējums Ukrainas civiliedzīvotāju atbalsta likumā noteikto pasākumu īstenošanai” atbilstoši faktiskajai un prognozētajai nepieciešamībai”

1. Situācijas apraksts

2026. gada 7. jūlijā stājās spēkā Rīkojums Nr. 403[footnoteRef:1], ar kuru Rīkojuma Nr. 85[footnoteRef:2] 1. punktā mainīts finansējuma apjoms Ukrainas civiliedzīvotāju atbalsta likumā noteikto pasākumu īstenošanai. Rīkojuma Nr. 85 1. punkts paredz no valsts budžeta resora “74. Gadskārtējā valsts budžeta izpildes procesā pārdalāmais finansējums” valsts budžeta programmas 17.00.00 “Finansējums Ukrainas civiliedzīvotāju atbalsta likumā noteikto pasākumu īstenošanai” piešķirt Viedās administrācijas un reģionālās attīstības ministrijai (turpmāk – VARAM) finansējumu, kas nepārsniedz 14 319 300 euro, lai segtu izdevumus, kas pašvaldībām radušies 2025. gada decembrī un 2026. gadā, nodrošinot atbalstu Ukrainas civiliedzīvotājiem, tai skaitā izmitināšanas un ēdināšanas nodrošināšanai (primārā atbalsta sniegšanai, kā arī atlīdzībai fiziskām un juridiskām personām par Ukrainas civiliedzīvotāju izmitināšanu), sociālā atbalsta nodrošināšanai, izglītības nodrošināšanai un pārvaldes pakalpojumu pieteikšanas atbalstam. [1:  Ministru kabineta 2026. gada 7. jūlija rīkojums Nr. 403 “Grozījums Ministru kabineta 2026. gada 24. februāra rīkojumā Nr. 85 “Par finanšu līdzekļu piešķiršanu no valsts budžeta programmas 17.00.00 "Finansējums Ukrainas civiliedzīvotāju atbalsta likumā noteikto pasākumu īstenošanai””]  [2:  Ministru kabineta 2026. gada 24. februāra rīkojums Nr. 85 “Par finanšu līdzekļu piešķiršanu no valsts budžeta programmas 17.00.00 “Finansējums Ukrainas civiliedzīvotāju atbalsta likumā noteikto pasākumu īstenošanai”” ] 

Atbilstoši VARAM apkopotajai informācijai par pašvaldību faktiskajiem izdevumiem līdz 2026. gada jūnijam no Rīkojuma Nr. 85 1. punktā paredzētā finansējuma izlietoti 10 220 673,62 euro, savukārt neizlietotais finansējuma atlikums veido 4 098 626,38 euro.
Vienlaikus faktiskie izdevumi liecina, ka Rīkojuma Nr. 403 anotācijas pielikumā paredzētais finansējuma sadalījums starp atbalsta pasākumiem vairs neatbilst faktiskajai izdevumu struktūrai.


Visbūtiskākās novirzes no sākotnēji plānotā finansējuma sadalījuma konstatētas izmitināšanas un ēdināšanas jomā. Līdz 2026. gada jūnijam pašvaldību faktiskie izdevumi par Ukrainas civiliedzīvotāju izmitināšanas pakalpojumu nodrošināšanu sasnieguši 2 076 095,21 euro, par 1 007 895,21 euro pārsniedzot šim mērķim paredzēto finansējumu. Savukārt ēdināšanas pakalpojumu nodrošināšanai līdz attiecīgajam periodam izlietoti 98 462,77 euro jeb 7,7 % no plānotā finansējuma apmēra. Minētie dati apliecina, ka faktiskā finansējuma nepieciešamība būtiski atšķiras no sākotnēji prognozētās, radot nepieciešamību pārskatīt finansējuma sadalījumu starp atbalsta pasākumiem.


Tabula “Plānotais finansējums, faktiskie izdevumi 
un finansējuma atlikums atbalsta pasākumu jomās”

	Nr. p. k.
	Atbalsta jomas
	Rīkojuma Nr. 403 ietvaros plānotais finansējuma sadalījums
(no 2025. gada decembra līdz 2026. gada novembrim), euro
	Pašvaldību faktiskie izdevumi
(no 2025. gada decembra līdz 2026. gada jūnijam), euro
	Faktiskais finanšu līdzekļu atlikums, jeb no MK rīkojumā Nr. 403 noteiktā finansējuma neizlietotā summa, euro

	1.
	Par palīdzību sociālā atbalsta jomā
	10 372 951
	7 315 439,71
	3 057 511,29

	2.
	Par palīdzību izglītības jomā
	1 604 823
	730 581,93
	874 241,07

	3.
	Par palīdzību ēdināšanas jomā
	1 273 326
	98 462,77
	1 174 863,23

	4.
	Par palīdzību izmitināšanas jomā
	1 068 200
	2 076 095,21
	-1 007 895,21

	5.
	Par izlietoto finansējumu valsts pārvaldes pakalpojumu pieteikšanas un fizisko personu reģistrācijas pasākumiem
	0
	94
	-94

	Kopā
	14 319 300
	10 220 673,62
	4 098 626,38


Avots: VARAM sniegta informācija

Ņemot vērā faktiskās izdevumu tendences un pašvaldību iesniegtās prognozes, paredzams, ka līdz 2026. gada novembrim finansējuma nepietiekamība izmitināšanas pasākumu nodrošināšanai turpinās pieaugt.

2. Tiesiskais regulējums un uzdevumi
Ar Ministru kabineta 2025. gada 22. decembra rīkojuma Nr. 896 “Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2026. gadam” (turpmāk – Rīkojums Nr. 896) 1. punktu tika apstiprināts  Pasākumu plāns atbalsta sniegšanai Ukrainas civiliedzīvotājiem Latvijas Republikā 2026. gadam (turpmāk – Pasākumu plāns).
Saskaņā ar Rīkojumu Nr. 896 Ekonomikas ministrija un VARAM ir noteiktas par līdzatbildīgajām institūcijām izmitināšanas un ēdināšanas pasākumu īstenošanā.
Ministru kabineta 2025. gada 22. decembra sēdes protokollēmuma (prot. Nr. 53, 99. §) 3. punkts paredz, ka gadījumā, ja pasākumu īstenošanai nepieciešams papildu finansējums, atbildīgajai ministrijai sadarbībā ar Iekšlietu ministriju jāizstrādā un jāiesniedz Ministru kabinetā informatīvais ziņojums ar priekšlikumiem par finanšu līdzekļu nodrošināšanu, primāri izvērtējot iespējas nepieciešamo finansējumu nodrošināt jau pieejamo līdzekļu ietvaros, nepārsniedzot Pasākumu plānam noteikto kopējo finansējuma apjomu 39 717 846 euro.
Līdz ar to esošā finansējuma sadalījuma pārskatīšana un precizēšana atbilstoši faktiskajai situācijai ir būtiska gan efektīvai valsts budžeta līdzekļu izlietojuma nodrošināšanai, gan Ministru kabineta dotā uzdevumu izpildei.

3. Finansējuma nodrošināšanas iespējas
Atbilstoši Ekonomikas ministrijas provizoriskajām aplēsēm līdz 2026. gada beigām izmitināšanas pakalpojumu nodrošināšanai varētu veidoties finansējuma iztrūkums līdz 2 000 000 euro apmērā.
Labklājības ministrija ir informējusi VARAM, ka pašvaldību sociālā atbalsta pasākumu īstenošanai paredzētais finansējums 10 372 951 euro apmērā, ņemot vērā aktuālās prognozes, arī var izrādīties nepietiekams. 
Vienlaikus Labklājības ministrija ir informējusi VARAM, ka programmas 17.00.00 ietvaros tās rīcībā ir finansējums Valsts sociālās apdrošināšanas aģentūras administrēto pabalstu izmaksu nodrošināšanai. Proti, izvērtējot faktisko finansējuma izlietojumu un aktuālās prognozes līdz 2026. gada beigām, daļai tās administrēto atbalsta pasākumu Ukrainas civiliedzīvotājiem finansējuma nepieciešamība varētu būt mazāka, nekā sākotnēji plānots. Saskaņā ar Rīkojuma Nr. 896 anotācijas 1. pielikumā ietverto finansējuma sadalījumu Labklājības ministrijas nodrošinātajiem atbalsta pasākumiem paredzēts finansējums 5 854 471 euro apmērā. 
Salīdzinājumā ar Ministru kabineta 2026. gada 12. maija rīkojuma Nr. 267 “Grozījums Ministru kabineta 2025. gada 22. decembra rīkojumā Nr. 896 “Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2026. gadam”” anotācijas 1. pielikumā paredzēto maksimāli plānoto finansējumu Ukrainas civiliedzīvotāju izmitināšanas pasākumiem 1 353 185 euro apmērā, tiek prognozēta nepieciešamība palielināt šim pasākumam pieejamo finansējumu līdz 2 000 000 euro. Attiecīgi tiek piedāvāts līdz 2 000 000 euro pārdalīt no Labklājības ministrijas kompetencē esošajiem atbalsta pasākumiem paredzētā finansējuma, tādējādi nodrošinot finansējuma pieejamību atbilstoši faktiskajai nepieciešamībai.
Ņemot vērā minēto, Labklājības ministrija ir paudusi gatavību līdz 2 000 000 euro novirzīt pašvaldību izdevumu segšanai par Ukrainas civiliedzīvotāju izmitināšanas pakalpojuma nodrošināšanu no programmas 17.00.00 ietvaros tās rīcībā pieejamā finansējuma Valsts sociālās apdrošināšanas aģentūras administrēto pabalstu izmaksu nodrošināšanai.
Finansējumu paredzēts pārdalīt atbilstoši faktiskajai nepieciešamībai, nepārsniedzot 2 000 000 euro apmēru un vienlaikus saglabājot Rīkojumā Nr. 896 noteikto kopējo finansējuma apjomu Ukrainas civiliedzīvotāju atbalsta pasākumu īstenošanai un nepalielinot Pasākumu plāna atbalsta sniegšanai Ukrainas civiliedzīvotājiem Latvijas Republikā 2026. gadam īstenošanai noteikto kopējo finansējuma apjomu 39 717 846 euro.
Tādējādi ir identificēts finansējuma avots, kas ļauj novērst prognozējamo finansējuma nepietiekamību izmitināšanas jomā un nodrošināt pašvaldību faktisko izdevumu nepārtrauktu kompensēšanu, neveicot papildu finansējuma pieprasījumu no valsts budžeta.

4. Priekšlikumi turpmākai rīcībai

	Atbalstīt, ka nepieciešamais papildu finansējums, lai segtu izdevumus pašvaldībām par Ukrainas civiliedzīvotāju izmitināšanas pakalpojuma nodrošināšanu, līdz 2 000 000 euro apmērā tiek pārdalīts no finansējuma, kas paredzēts Labklājības ministrijas nodrošinātajiem atbalsta pasākumiem Ukrainas civiliedzīvotājiem, tādējādi nepārsniedzot Rīkojuma Nr. 896 “Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2026. gadam” īstenošanai pieejamo kopējo finansējuma apmēru 39 717 846 euro.
